Pán Matovič, to vážne?
Smutné, ak poslanec parlamentu, zákonodarca, pokriví zákon upravujúci jeho práva a povinnosti, aby tak trošku oklamal ľudí. Ako Igor Matovič v súvislosti s jeho pokutou.
Na svojom profile 16.6.2016 zverejnil toto:
"Dnes mi kolegovia poslanci udelili pokutu 6 mesačných platov. Za to, že som v roku 2013 nemal na 21 dní prerušenú živnosť. Zákon hovorí, že poslanec nesmie podnikať...... Áno, mal som 21 dní živnostenské oprávnenie podnikať, ale žiadnu faktúru som nevystavil, žiadnu faktúru som neprijal ... nerobil som vôbec nič = nepodnikal som a dozvedel som sa o tom až tento rok. Napriek tomu som pokutu dostal a v podstate sa voči tomu nedá ani brániť. Nuž, potrebovali si vybiť zlosť, tak nech si to užijú".
Pán Matovič ponúka príliš zjednodušené vysvetlenie, aby ospravedlnil svoje zlyhanie. Podnikanie začína získaním oprávnenia (živnostenského listu), takže v zmysle legislatívy 21 dní podnikal bez ohľadu na faktúry a "ničnerobenie". Pokutu dostal oprávnene a ten argument, že o tom ani nevedel, neobstojí. Opomenutie je podľa zákona rovnakým porušením povinnosti, ako úmyselné porušenie zákona a jednoducho sa ospravedlniť nedá.
Igor Matovič zneužil, že nie každý je právnik a mnohí veria tomu, čo hovorí, aj keď to nie je celkom v poriadku. Tak si nechal ľuďmi pofúkať svoje neomylné ego a opľul svojich kolegov. Slušnému politikovi, za ktorého sa rád považuje, by pristalo povedať, prepáčte, spravil som chybu a nikto by sa nepozastavil. A teraz? Ako môžeme uveriť, že v iných veciach nás nevodí rovnako za nos?
P.S. Podľa správy hlasovali za uznesenie okrem jedného (Ota Žarnaya z OĽaNO) všetci prítomní členovia výboru. Tak kto si vybíja zlosť na kom?
zverejnené na: https://jarmilatkacova.blog.sme.sk/c/425074/pan-matovic-to-vazne.html